Artsdatabanken

**Artsdatabanken** er en norsk, statlig organisasjon underlagt Klima- og miljødepartementet. Den innheter og sammenstiller informasjon og data om norsk naturmangfold, og gjør ervervet kunnskap tilgjengelig for hele samfunnet. Artsdatabanken benevnes ofte som «en nasjonal kunnskapsbank for naturmangfold».

## Oppgaver
Artsdatabankens oppgave er primært å skaffe til veie kunnskap som kan brukes til å styrke en kunnskapsbasert naturforvaltning i Norge, i tråd med «Stortingsmelding 14 Natur for livet — Norsk handlingsplan for naturmangfold».

Kunnskapen fra Artsdatabanken brukes i stor grad også av andre samfunnsaktører, for eksempel til forskning, i undervisning eller i konsekvensutredninger ved utbygging og andre planlagte naturinngrep. Artsdatabankens informasjon om naturmangfold brukes dessuten ofte av media, politikere og av allmennheten.

Artsdatabanken henter i hovedsak inn informasjon og data om naturmangfoldet gjennom et tett samarbeid med norske vitenskapelige institusjoner, de såkalte kunnskapsprodusentene. Siden 2008 har også befolkningen ellers bidratt til informasjonstilfanget, gjennom å rapportere inn sine funn av arter i Artsdatabankens rapporteringstjeneste. Tjenesten har per januar 2022 fått inn nær 27 millioner registreringer. Artsdatabanken har i tillegg ansvaret for «Artsprosjektet», et initiativ med mål om å styrke kunnskapen om arter i Norge. Gjennom Artsprosjektet kan forskere blant annet få innvilget støtte for å kartlegge lite kjente arter og artsgrupper, som er vanskelig tilgjengelig eller vanskelig å artsbestemme.

## Ansvarsområder
I tillegg til å være en leverandør av kvalitetssikret informasjon om naturmangfold, har Artsdatabanken også flere andre ansvarsområder, som for eksempel:

;Norsk rødliste for arter
Artsdatabanken har ansvaret for å utarbeide Norsk rødliste for arter, som er en oversikt over arter som har en risiko for å dø ut fra Norge. Rødlista for arter lages i samarbeid med eksperter fra norske naturvitenskapelige miljøer, og skal utgis hvert sjette år. Gjeldende rødliste for arter er Norsk rødliste for arter 2021. Neste Rødliste for arter vil bli lagt frem i 2027.

;Fremmede arter i Norge, med økologisk risiko
Artsdatabanken holder oversikt over hvilke fremmede arter som finnes i Norge, og vurderer i samarbeid med eksterne eksperter hvilken økologisk risiko de enkelte fremmede artene utgjør. Resultatet av arbeidet legges frem hvert sjette år i form av en rapport kalt Fremmedartslista. Gjeldende Fremmedartsliste ble sist lagt frem i 2023. Fra 2025 blir fremmede arter ikke lenger risikovurdert samlet hvert femte år, men gruppevis når ny kunnskap er tilgjengelig. Neste fremmedartsliste, med en samlet oppdatert oversikt, blir publisert i 2029

;Norsk rødliste for naturtyper
Artsdatabanken holder oversikt over hvilke naturtyper i Norge som har en risiko for å gå tapt fra Norge. Resultatet presenteres i Norsk rødliste for naturtyper. Arbeidet med lista involverer eksperter fra flere naturvitenskapelige miljøer. Rødlista for naturtyper ble sist lagt frem i 2018. Neste utgave er planlagt i 2025.

## Tjenester
;Nortaxa – Norsk taksonomisk register
Nortaxa er et register for forvaltning av navn og taksonomi. Det inneholder vitenskapelige navn på alle arter funnet i Norge, samt en del utenlandske arter. I tillegg inneholder registeret norske populærnavn på bokmål (nb), nynorsk (nn) og nordsamisk (se) på mange av artene. Informasjonen er tilgjengelig for publikum via en søketjeneste på hjemmesiden.

## Organisasjon
Artsdatabanken ble opprettet i 2005, og er en selvstendig, bruttofinansiert etat under Klima- og miljødepartementet. Den er faglig uavhengig, har eget styre og egen direktør. Den har per 2022 litt over 30 årsverk fordelt på biologer, IT-utviklere, kommunikasjonsrådgivere og støttefunksjoner. Kontorene ligger i Havnegata 9, på Pirsenteret i Trondheim. 

Fra oppstarten og fram til 2017 var Kunnskapsdepartementet Artsdatabankens eierdepartement, og organisasjonen var administrativt knyttet til NTNU. Fra 1. januar 2018 ble organisasjonen flyttet inn under Klima- og miljødepartementet.  

;Direktører i Artsdatabanken
* Janne Øvrebø Bohnhorst (august 2025–d.d.)
* Ingar Pareliussen (konstituert, våren 2025)
* Bjarte Rambjør Heide (2021–2025)
* Ingrid Ertshus Mathisen (konstituert, høsten 2020)
* Einar Hjorthol (2018–2020)
* Nils Valland (konstituert, høsten 2017)
* Ivar Myklebust (2005–2017)

;Styreledere i Artsdatabanken
* Aina Bartmann (2022–d.d.)
* Bror Yngve Rahm (2014–2022)
* Stein Lier-Hansen (2008–2014)
* Karl J. Baadsvik (2004–2007)

## Se også
* Verdens naturvernunion (IUCN)
* IUCNs rødliste

## Referanser




## Eksterne lenker

* 
* Norsk rødliste for arter 2021
*Fremmedartslista 2023
* Norsk rødliste for naturtyper 2018
* Arter på nett ''– informasjon om arter og artsgrupper''